**РЕШЕНИЕ № ПВ – 8 - ПР/2015 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал. 1 и ал. 5 от Закона за опазване на околната среда(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми,проекти и инвестиционни предложения с предмета и целите на опазване на защитените зони*(Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал. 1 и ал.2 от Наредбата за ОС, становища от РЗИ Пловдив и БДУВ ИБР Пловдив

**Р Е Ш И Х**

**да се извърши** оценка на въздействието върху околната среда за

**инвестиционно предложение (ИП)**: **„Изграждане на кариера за добив на баластра в концесионна площ „Латевото“ (177.026дка),** землище на с. Крумово, община Родопи

**местоположение:** Координатен регистър на концесионна площ „Латевото“

|  |  |  |
| --- | --- | --- |
| **№** | **X** | **Y** |
| **1** | 4535529.77 | 8625202.08 |
| **2** | 4535537.30 | 8625287.30 |
| **3** | 4535558.00 | 8625473.00 |
| **4** | 4535270.00 | 8625630.00 |
| **5** | 4535279.00 | 8625674.00 |
| **6** | 4535285.10 | 8625701.50 |
| **7** | 4535234.60 | 8625854.50 |
| **8** | 4534890.00 | 8626030.00 |
| **9** | 4534870.00 | 8625840.00 |
| **10** | 4535036.40 | 8625613.70 |
| **11** | 4535206.00 | 8625547.90 |
| **12** | 4535251.10 | 8625530.30 |
| **13** | 4535269.02 | 8625552.16 |
| **14** | 4535307.65 | 8625544.53 |
| **15** | 4535373.66 | 8625327.10 |

**Възложител**: **„Персенк инвест” ООД**

Характеристика на инвестиционното предложение(ИП):

Предмет на ИП е изграждане на кариера за добив на баластра, годна за производство на пясъци и чакъли за бетони и на баластра за пътни основи в находище „Латевото”, за срок от 35 (тридесет и пет) години.

Инвестиционното предложение се попада в т. 2, буква “а“ от Приложение № 2 на Закона за опазване на околната среда / ДВ.бр.91 /2002 год./ и чл.2 ал.1, т. 1 от Наредбата за ОС.

Площадката на ИП попада частично в защитена зона по смисъла на Закона за биологичното разнообразие /ЗБР/ от мрежата „Натура 2000” - BG 0000194 „Река Чая”, включена в списъка на защитените зони за опазване на природните местообитания и на дивата флора и фауна, приета с Решение № 122/02.03.2007г. (ДВ бр.21/2007г.). Предвид местоположението, характера и мащаба на инвестиционното предложение, преценката за вероятната степен на отрицателно въздействие е, че реализацията му има вероятност да окаже значително отрицателно въздействие върху защитена зона BG0000194 «Река Чая».

 **мотиви:**

 **I.Характеристика на предлаганото строителство, дейности, технологии: обем, производителност, мащабност , взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти**

Полезното изкопаемо (баластров пласт) и откривката (земни маси с разнокъсови чакъли) в находище „Латевото” имат пластообразна до лещообразна форма, удължена по движението на водите на р. Чая. Дължината на находището е 1000 м, ширината достига 300 м. Дебелината на баластрата е от 3.6 м до 10.7 м, средна дебелина 7.4 м, а дебелината на откривката е от 0.0 м до 3.2 м, средна дебелина 1.1 м. Пластът е изграден от чакъли, гравий и валуни със запълнител от среднозърнести пясъци, примесени с глинесто – алевритови частици и е с хоризонтално залягане. При добива, няма да се използват пробивно – взривни работи (ПВР). Експлоатационните проекти (цялостен и годишни) ще бъдат разработени при заложен годишен добив в размер на 32000 м3 иззета баластра от промишлените запаси. Част от преработената баластра ще бъде обработена в мобилна ТМСИ за производство на пясъци и филц за бетони.

* В хода на експлоатация на обекта се предполага допълнително замърсяване и дискомфорт на околната среда, свързано с шумово натоварване на площадката от работата на машините и отделяне на прах при добива и транспортните дейности. То ще обхване район, по-голям от този на извършваната дейност.

**II. Местоположение в това число чувствителност на средата,съществуващото ползване на земята, относително наличие на подходящи територии, качеството и регенеративната способност на природните ресурси в района:**

ИП ще се осъществи в концесионната площ „Латевото”, намираща се на 1800 м. югозападно от с. Катуница, на 2200 м. източно от с. Крумово, на 2700 м. южно от с. Ягодово.

* Инвестиционното предложение ще се осъществи извън границите на защитени територии, съгласно Закона за защитените територии.
* Очаква се известно засягане на качествата и регенеративната способност на природните ресурси в района, вследствие на кумулативен ефект от съществуваща добивна дейност.
* **III. Способността за асимилация на екосистемата в естествената околна среда**:
* Характерът и капацитетът на инвестиционното предложение предполагат изменение в ключови характеристики на околната среда, вследствие на кумулативния ефект с осъществяваната в основния участък добивна дейност.
* При реализацията на инвестиционното предложение е възможно да бъдат генерирани шум, емисии и отпадъци във вид и количества, които могат да окажат значително отрицателно въздействие върху предмета и целите на опазване на засегнатата защитена зона.
* При реализацията на инвестиционното предложение е възможно безпокойство на животинските видове, предмет на опазване в защитената зона, което има вероятност да доведе до намаляване на благоприятното им природозащитно състояние.
* В границите на защитена зона BG0000194 «Река Чая» има и други реализирани и предстоящи за осъществяване инвестиционни предложения, които във взаимодействие с настоящето инвестиционно предложение има вероятност да доведат до необратими и неблагоприятни кумулативни въздействия върху защитената зона и нейните елементи.

**На основание гореизложеното, следва да се извърши оценка за степента на въздействие** на инвестиционно предложение - Изграждане на кариера за добив на баластра в концесионна площ „Латевото“.

* Във връзка с поискано становище,определящо степента на значимост на въздействието и риска за човешкото здраве, с писмо изх. № 318/22.01.2015г., РЗИ- Пловдив е изразила опасения от възникването на шумово натоварване и прахоотделяне при осъществяване на инвестиционното предложение.
* С писмо изх. № КД-04-3/21.01.2014г. БДУВ ИБР Пловдив е дала заключение за допустимостта на инвестиционното предложение. Предвид разположените в близост водоизточници за питейно водоснабдяване е изразено заключение за възможно значително въздействие върху тях.

 **IV. Характеристика на потенциалните въздействия-териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на строителството и експлоатацията на инвестиционното предложение няма да е ограничен в рамките на добивния участък.
* Има риск при неспазване на технологичните изисквания от неблагоприятно въздействие върху компонентите и факторите на околната среда и върху човешкото здраве.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.

 **V. Обществен интерес към предложението за строителство, дейности или технологии:**

Възложителят е уведомил за своето инвестиционно предложение кметовете на Община „Родопи” и с. Крумово, както и засегнатото население чрез обява на информационни табла. Осигурен е обществен достъп до информацията по приложение № 2 по реда на чл. 6, ал. 9 от Наредбата за ОВОС. С писма изх. № 873/14.01.2015г. и изх. № 94-00-4355/15.01.2015г. кметовете на селото и Общината са декларирали своето категорично несъгласие с предвижданата дейност. Чрез процедурата по ОВОС ще се постигне по-пълно отчитане на обществения интерес към ИП.

 **VI. Указания към Възложителя във връзка с предприемането на действия по провеждане на процедурата по ОВОС**:

• Осигуряване изработването на задание за обхват и съдържание на ОВОС по реда на чл. 10 от Наредбата за ОВОС.

• Провеждане на консултации по заданието с БД УВ ИБР Пловдив, РЗИ Пловдив, РИОСВ Пловдив, други специализирани ведомства и засегната общественост.

• Изготвяне на Доклад за ОВОС от колектив от експерти с ръководител, при спазване изискванията на чл. 83 от ЗООС. Докладът се изработва въз основа на заданието за обхват и съдържание на ОВОС.

* Съгласно чл. 34 ал.1 от Наредбата по ОС, в доклада по ОВОС, като отделно приложение следва да се включи оценка за степента на въздействие на инвестиционното предложение върху защитена зона BG0000194 «Река Чая». Оценката се представя под форма на доклад (в един екземпляр на хартиен и в два екземпляра на електронен носител), изготвен съгласно изискванията на чл.23 ал. 2 от раздел ІV на Наредбата по ОС, съобразно критериите на чл. 22 от същата наредба, като бъдат използвани количествени оценки за очакваните загуби и/или влошаване състоянието на местообитанията (по площ) и видовете (по численост и плътност на популациите), предмет на опазване в защитените зони, разгледани в контекста на представителността на местообитанията и/или видовете в зоните и в мрежата като цяло.

- Оценката за степента на въздействие на инвестиционното предложение върху защитените зони, да бъде възложена на колектив от експерти отговарящи на изискванията на чл.9, ал.1 от Наредбата по ОС.

- Предвид разпоредбите на чл.20, ал. 4 от Наредба за ОС, Ви уведомяваме, че на електронен адрес http://natura2000.moew.government.bg е публикувана актуална документация и информация относно предмета и целите на опазване на засегнатите защитени зони, която следва да бъде използвана при оценката за степента на въздействие на плана върху защитените зони.

• Внасяне в РИОСВ Пловдив за оценка на качеството на Докладите за ОВОС и ЕО в един екземпляр на хартиен и на магнитен носител (по реда на чл. 13 от Наредбата за ОВОС)

 **VІІ.** Съгласно Тарифата за таксите, които се събират в системата на МОСВ /ПМС № 136, ДВ 39 от 2011г., изм. и доп. ДВ бр. 94 от 2012 год./ за издаване на Решение по ОВОС е нужно да внесете по банков път на РИОСВ гр. Пловдив /"УниКредит Булбанк АД, клон Пловдив5, IBAN сметка ВG43UNC R70003119330825 BIC UNCRBGSF / сумата от 700 лв.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на издаването му не е започнало осъществяването на инвестиционното предложение.**

**Доц. Стефан Шилев 29.01.2015г.**

Директор на РИОСВ - Пловдив